
Ştefan cel Mare (1457-1504) 


“bărbat cu nimic mai prejos decât comandanții eroici, de care atât ne mirăm [...] 
este cel mai vrednic să i se încredinţeze [...] cinstea de comandant împotriva turcilor.” 


lon Dulgosz, /storia Poloniei 


lată cum este lăudat de străini acest mare domnitor al Moldovei. Domnia lui Ştefan 
cel Mare a reprezentat punctul culminant al luptei pentru neatârnare şi afirmare a 
românilor moldoveni. În plan intern, voievodul a realizat acel echilibru social care i-a 
îngăduit să consolideze instituţiile statului şi să dea Moldovei stabilitate şi prosperitate. 
Cei 47 de ani de domnie au fost marcați de numeroase bătălii: cu ungurii la Baia (1467), 
cu tătarii la Lipnic (1469), cu polonii la Codrii Cosminului (1497), dar mai ales cu turcii la 
Vaslui (1475), Războieni (1476), Cătlăbuga (1485), Scheia (1486). În timpul domniei sale 
prestigiul internaţional al Moldovei a crescut foarte mult. 


Scriitorul român Dimitrie Bolintineanu îi închină multe poezii şi opere. lată doar 
câteva dintre ele. 


Muma lui Ştefan cel Mare 
| 


Pe o stâncă neagră, într-un vechi castel, 
Unde cură-m poale un râu mititel, 
Plânge şi suspină tânăra domniţă, 
Dulce şi suavă ca o garofiţă; 

Căci în bătălie soţul ei dorit 

A plecat cu oastea şi n-a mai venit. 
Ochii să albaştri ard în lăcrimele 

Cum lucesc în rouă două viorele; 
Buclele-i de aur cad pe albu-i sân, 
Rozele şi crinii pe faţă-i se-ngân. 

Insă doamna soacră lângă ea veghează 
Şi cu dulci cuvinte o îmbărbătează. 


Un orologiu sună noaptea jumătate. 

La castel în poartă oare cine bate? 

- “Eu sunt, bună maică, fiul tău dorit; 
Eu, şi de la oaste mă întorc rănit. 

Soarta noastră fuse crudă astă dată; 
Mica mea oştire fuge sfărâmată. 

Dar deschideţi poarta... Turcii mă-nconjor... 
Vântul suflă rece... Ranele mă dor...!” 
Tânăra domniţă la fereastră sare. 

- “Ce faci tu, copilă?” zice doamna mare. 
Apoi ea la poartă atunci a ieşit 

Şi-n tăcerea nopţii astfel i-a vorbit: 

- “Ce spui tu, străine? Ştefan e departe; 
Braţul său prin taberi mii de morţi împarte. 
Eu sunt a sa mumă; el e fiul meu; 

De eşti tu acela, nu-ţi sunt mumă eu! 
Însă dacă cerul, vrând să-ngreuieze 
Anii vieţii mele şi să mă-ntristeze, 
Nobilul său suflet astfel l-a schimbat; 
Dacă tu eşti Ştefan cu adevărat, 

Apoi tu aice fără biruinţă 

Nu poţi ca să intri cu a mea voinţă. 
Du-te la oştire! Pentru ţară mori! 

Şi-ţi va fi mormântul coronat cu flori!” 


Ştefan se întoarce şi din cornu-i sună; 
Oastea lui zdrobită de prin văi adună. 
Lupta iar începe... Duşmanii zdrobiţi 
Cad ca nişte spice, de securi loviți. 


Cupa lui Ştefan 


Într-o monastire din trecut rămasă, 
În domneasca sală se întinde masă. 
Misail prezidă ăst banchet voios 
Şi în timpul mesei zice dureros: 


- “Ştefan după moarte lasă moştenire 
Arcul său şi cupa l-astă monastire. 
Cu Cantemireştii leşii au venit 

Şi prădând lăcaşul, arcul au răpit; 


Însă nu răpiră cupa minunată! 

Ea trăieşte încă, de mirare!... lată!” 
El arată cupa... Toţi s-au minunat. 
Ea era săpată dintr-un matostat. 


Servii toarnă-ntr-ânsa dulce tămâioasă. 
Fiecine-nchină pentru o frumoasă. 
Când la cel din urmă rândul a venit, 
Misail ia cupa şi-astfel a vorbit: 


- “Unde este timpul cel de vitejie? 

Timpul de mari fapte?... Vai! n-o să mai vie? 
A căzut Moldova, căci orice români 

Se roşesc la gândul a mai fi stăpâni 


Ei îmbracă manta de înţelepciune; 
Dar ca să-şi ascunză trista slăbiciune. 
Dar înţelepciunea fără-a cuteza, 

E ca cutezarea fără-a cugeta. 

Când vedem sfioasă patria română, 
Ne-aducem aminte vorba cea bătrână: 
Cel ce-i mai aproape de mormântul său 
La ideea morţii tremură mai rău! 


Ştefan nu mai este... Însă o să vie 
Alţi Ştefani cu viaţă şi cu bărbăţie: 
Dacă timpul d-astăzi ne apasă greu, 
Viitorul este al lui Dumnezeu! 


Însă pân” să vie lanţul să ne rupă, 

Nu va mai bea nimeni din această cupă; 
Când un suflet mare se va arăta 
Hârburile cupei le va aduna.” 


Zice,-aruncă cupa şi o sparge-n trei... 
Nimeni n-a strâns încă hârburile ei. 


Bârlad 


Turcii intră-n ţară, trec, se grămădesc, 
Alţii totodată la hotar murgesc. 

Dar Ştefan cel Mare cu oștile sale 

Spre Bârlad se duce şi-i aşteaptă-n cale. 
Un boier îi zice: - “Doamne! Mulţi mai sânt, 
Mulţi se varsă turcii pe acest pământ!” 
Ştefan îi răspunde: - “Şi mai bine-mi pare. 
Nu vom sta noi nimeni fără de lucrare.” 
Zice. Late valuri cetele-i pornesc. 
Pulberea se-nalţă, armele lucesc. 

Domnul pune oastea sub trei capi de ţară. 
Avangarda pleacă... Lupta-ncepe-amară. 
Numărul lor mare pe moldavi îi strânge- 
Soarele s-ascunde sub un nor de sânge, 
Noaptea împrumută zilei val de dor, 
Negură şi pâclă pe pământ cobor. 

Cum din munţi coboară două repezi unde, 
Se-ntânlnesc pe cale, scot mugiri profunde, 
Apoi preunate, pe un singur pat, 
Spumegă, şi-aleargă, şi-alergând se bat. 
Astfel se-ntâlniră ambele armate 

Şi d-a lor lovire par împovărate. 

Oameni puşi să sune, prin adânci păduri, 
Sună din cimpoaie, buciume, tamburi. 
Turcii stau şi-ascultă larma depărtată! 
Cu-alte trei armii cred c-au să combată. 
Râul îi constrânge. Umbra ce s-a-ntins 
Îndoieşte spaima. Focul lor s-a stins. 

Cei mai mari s-adună... Ce vor face oare? 
Buciumele sună, răspândesc teroare. 

Unul ia d-a fuga... Toţi îl urmăresc, 

Ca pulberea-n vânturi toţi se risipesc. 

Ştefan îi preurmă, fuga lor nu-i scapă. 
Mulţi, cuprinşi de spaimă, sar şi pier în apă. 
Alţii, între dânşii singuri se ucig, 

Alţii-n spada noastră, năvălind, se-nfig. 
Astfel multe paseri, prin furtuni turbate, 
Zboară risipite, par înspăimântate! 

Unele s-aruncă peste râpi şi mor, 

Altele pe sânul celor ce le-omor. 

Râul spumă sânge. Turburile-i valuri, 
Strânse de cadaveri, se revărs pe maluri. 
Ştefan, pretutindeni îi doboară-amar, 
Dându-le gonire până la hotar, 

Cum pe calea coasei, pe întinse crânguri, 
Maldărul cel verde zace rânduri, rânduri! 
Astfel pretutindeni zac şi morţii lor. 
Corbii, cete late, peste dânşii zbor. 


Dar Ştefan cel Mare capii îi uneşte 

La voioase mese şi-astfel le vorbeşte: 
- “Raz-acestei lupte petrecută-n nori, 
Luce ca lumina soarelui în zori, 

Dar a sa lumină foarte lucitoare, 

Să nu ne răpască prin a sa vulvoare. 
Fala e un soare mândru, strălucit, 

Ce orbeşte ochiul care l-a privit.” 
Astfel zice domnul. Cupele-aurite, 
Cheamă, prin toaste, zile strălucite. 
Tinere fecioare cununau cu flori, 
Cu-a lor dulce mână, bravii vingători. 
Altele, pe harpe, cântă dulce, lin, 
Gloria română şi-al Moldovei chin. 
lar Ştefan ascunde faţa-i strălucită 

In regala-i mantă cu aur mândrită. 


Baia 
l 


Trage-ţi încă-o dată spada fulgeroasă, 
Ţară de mari fapte, ţara mea frumoasă. 
Un minut în viață tu te-ai odihnit 

Şi pe păru-ţi mândru florile-au pălit! 
Dulcile surâderi pe buze de fecioare 
Stinsu-s-au la umbra grijii gânditoare. 
Peste tot răsună cântece de dor 

Cu suspine triste îngânate-uşor! 


I 
Cetele maghiare pe câmpii s-adun, 


La cetatea Baia tabăra lor pun, 
Mateiaş soleşte marelui Ştefan 

Ca să-l recunoască drept un suzeran. 
Dar eroul nostru încă-i dă de ştire: 
- “Până ce românii, mândri de mărire, 
Pentru ţară moartea vor dispreţui, 
Mâinile de lanţuri nu-şi vor umili!” 


În cetatea veche ungurii-au rămas 
Şi-n plăceri molateci inimile las. 
Într-o noapte tristă, într-o sărbătoare, 
Ei înşeală dulce grija gânditoare. 
Viaţa, dezbrăcată d-ale ei dureri, 
Cură pentru dânşii plină de plăceri. 
Dar p-atunci românii cu cel călcător 
Nu beau dintr-o cupă viaţa ţării lor. 
P-a fecioarei frunte, aste sărbători 

Nu puneau plăpânde şi suave flori. 


M 


Noaptea toate seamăn mai spăimântătoare, 
Moartea le-mprumută valul de teroare. 
Conjuraţi de-odată, în orgia lor, 

Ei se dau ca mieii la cei ce-i omor. 

Ştefan pune focul. Pe cetatea lată 

Către cer se-nalţă flacăra turbată. 

Junele bacante, bete, despletite, 

Mai cătând cu gura sărutări dorite, 

Cu amanţii tineri, spectacol amar! 

Intr-un râu de flăcări, repede dispar. 


lar Corvin cel mare, revărsând suspine, 
Cu trei răni şi singur fuge cu ruşine. 


Codrul Cosminului 
| 


Vânturile negre, într-a lor turbare, 
Nu bat faţa mării fără încetare; 

lar tu, dragă ţară, pace nu mai ai! 
Nu se şterse bine sângele pe plai 

Şi alt râu de sânge mâine o să-l ude! 
Mâine, alte lupte! Alte doruri crude! 
Fiii tăi trec viaţa sub armele lor; 
Pruncii lor îi uită, părăsiţi în dor! 
lară, vântul luptei geme cu turbare! 
Un minut, o, ţară, câtă dezmierdare! 
Crude au să fie luptele ce vin! 

Dar nepieritoare fi-vor cel puţin; 
Ale tale lupte, splendide, sublime, 

Te-or scăpa de moarte pe viitorime! 
Il 


- “Nu a geme numai şi-a vărsa suspine 
E lăsat la inimi nobile, sublime! 
Plângerea purcede din suflet robit 

Unei vieți trândave ce l-a umilit! 

Cel brev nu s-abate când cel rău îl frânge, 
Ci cu arma-n mână se îmbată-n sânge.” 
Astfel strigă Ştefan şi cu bravii săi 
Pleacă cu urgie la Cosmin în văi. 

Au intrat polonii pe văi la Cosmin; 

Intre două măguri ei coboară lin. 
Soarele răsare; focul splendid luce, 
P-armele lor mândre cade şi străluce. 
Liberă de grijă, moarte sau robie, 

Inima lor zboară către bucurie. 

Gândul lor întrece pasurile lor, 

Către dulcea ţară alergând cu dor. 


Dar mai sus de măguri cei din ţară vin, 
Herăstrez stejarii câţi pe râpi se-nclin; 
P-ale lor tulpine aninaţi îi lasă; 

lar mai jos de dânşii armiile pasă. 

Un semnal, şi-aceste cete vor pieri. 
Soarele dispare... Ceru-ngălbeni!... 
Munţii-nalţi, vechi, scutur coama lor virgină, 
Aburii se mişcă, se-nvârtesc, se-nclină. 
Umbra se măreşte... Aerul tăiat, 

Strâns s-aruncă-n valuri, vâjâie turbat. 
Muntele tresare! Trăsnete, mugiri, 

Şuierări bizare, vaiete, răcniri 

Se ridic în aer, cresc, se variază, 

Şi, din munte-n munte, trec, se repetează, 
Brazii vechi ca lumea peste tot s-abat, 
Cad din râpă-n râpă; orişiunde bat, 
Stâncile, pe cale, gem, trăsnesc şi saltă, 
Se sfărâmă, pleacă, bubuiesc, tresaltă... 
Cerul şi pământul parcă se lovesc, 

Până se confundă şi se nimicesc. 

Şi-unde se revarsă pe văile adânci, 

Alţi munţi formează din copaci şi stânci. 
Muntele rămâne negru dezvelit; 

Râul schimbă cursu-i, geme năbuşit; 

Caii, cavalerii, cetele făloase, 

Armele iau forme crude şi hidoase, 

Râuri largi de sânge din pământ ţâşnesc, 
Codrii-n fum şi-n umbră, saltă, clocotesc!... 


Ştefan însă vine cu a lui armie. 
Ce mai e în viaţă, sfărâmă cu urgie. 

Ştefan la moarte 


Ştefan, domnul ţării, pe cei mari uneşte 
La Suceava veche şi-astfel le vorbeşte: 

- “Fiul meu cel june! Voi, români doriţi! 
Moartea mă culege dintr-ai mei iubiţi. 
Dorul pentru viaţă nu mă-ntristă foarte; 
Omul chiar când naşte face-un pas spre moarte. 
Viaţa-i ca fantasma cu chipul plăpând 

Ce prin nopţi s-arată şi se stinge blând. 
Omu-i ca un vierme ce-n ţărână pare 

Un minut vederii şi, lucind, dispare. 

Dar mă-ntristă foarte norul furtunos 

Ce pe cerul ţării trece neguros; 

Soliman ce mâine poate se prepară 

A lovi cu moarte draga noastră ţară. 
Ungurul cel falnic se supune lui. 

În poloni credinţă nu mai poţi să pui. 

Un pilot cu minte prin furtuna tare 

Nu desface toate pânzele ce are. 

Astfel pân’ ce fieru-i noi să-l încercăm, 
Cu temeiuri bune ţara să-nchinăm. 

lar de-ar vrea să surpe legi şi dalbe date, 
Să muriţi cu toţii pentru libertate! 

Nimeni nu-i în lume mai disprețuit 

Ca cel rob ce poartă jugul mulţumit! 
Nimic nu ne-nsuflă hulă ca poporul 

Ce doreşte viaţa cu robia, dorul! 

E mai demn, mai nobil, oameni şi pământ 
Faţa lor să schimbe sub un dalb mormânt, 
Decât în robie neamul să trăiască 

Şi de-a lui ruşine lumea să roşească!” 


Dumbrava Roşie 
| 


Albert face ştire lui Ştefan cel Mare: 

- “Să depui puterea şi-armele barbare!” 
Pentru-aceste zise, domnul îi scria 
Aste dalbe vorbe: - “Vino de le ia!” 

lar la-ai săi le zice: - “In această lume 
Cât cerescul soare va purta un nume, 
Nimeni nu va spune, cât am vieţuit, 
Că-a călcat străinul ăst pământ iubit 
Şi-a găsit în ţară cugete-njosite, 

Inimi degradate, braţe putrezite! 

Nu cătaţi mulţimea celor ce sosesc 

Şi ascund în umbră soarele ceresc. 
Inima la doruri e mai călduroasă, 
Steaua-n noapte luce, e mai luminoasă!” 

Zice; cere calu-i... Brava lui armie 
Spre câmpia luptei pasă cu mândrie. 


Ce-au făcut vitejii plini de bărbăţie, 

O, trufaşe rege! leri, tu cu mândrie, 
Le-mpărţeai al ţării lăudat pământ, 

Astăzi n-au nici locul unui strâmt mormânt. 
Plângi, trufaşe rege, căci a ta mândrie 

A lovit cu moarte splendida Lehie! 


Mii de pluguri ară. La fiece plug, 
Zece câte zece robii leşi se-njug. 
Astfel ară câmpul; iar prin arături, 
Tot cu dânşii Ştefan seamănă păduri. 


M 


Doi trimişi de unguri la Ştefan sosesc. 

- “Doamne! Toţi creştinii azi te fericesc. 
Dar ilustre Ştefan, toţi se roagă ţie, 
Pentru robii voştri prinşi în bătălie...” 
Astfel zic trimişii. Dar Ştefan cel Mare 
lată cum răspunde plin de turburare: 


- “La vecinii noştri prăzi noi nu cătăm, 

Însă când ne calcă ştim să ne-apărăm. 

Nu-i în datul nostru cruda tiranie, 

Dar un aspru-exemplu am voit să fie. 

Din această faptă naşte-vor dumbrave 

Ce-or vorbi prin veacuri de-armele moldave... 
Noi scriem istoria nu pe cărţi ce pier, 

Ci pe frunţi de popoli cu paloş de fier!” 


Visul lui Ştefan cel Mare 


Seara răspândește umbrele-i uşoare. 
Şi melancolia trece gânditoare. 


Dar Ştefan cel Mare, rătăcit prin văi, 
Dintr-un corn de aur cheamă bravii săi. 


Inima-i zdrobită ca a lui oştire; 
Ţara-i întristată ca a lui gândire! 


Pe un colţ de piatră şade el în dor; 
Vântul suflă păru-i lung, fluturător. 


Pentru-ntâia oară inima lui plânge! 


10 

Ochii lui revarsă picături de sânge. 


Acolo dă capul somnului mijind 
Ce-i închide ochii cu-aripa-i d-argint. 


lată că apare o fecioară jună, 
Ale cărei plete strălucesc la lună, 


Negre şi bogate sub cununi de flori; 
Ochii ei asupră-i cad pătrunzători; 


Cad ca două raze, dulci şi călduroase, 
Mâna ei atinge coamele-i undoase. 


— “Ce? Eroul mare, umbra a grăit, 
Insuşi el suspină şi s-a îndoit? 


Înţeleg fricosul ce ascuns loveşte, 
Robul ce sărută jugul ce-l striveşte; 


Dar un suflet mare, suflet de bărbat, 
Nu-nţeleg, o, Ştefan, cum s-a întristat! 


Mergi pe a ta cale, nu sta niciodată! 
Urmă datoria care ţi-e lăsată! 


Orice-mpiedicare, stavili, vor pieri; 
Cu-orice-mpiedicare ţar-a ta va fi!” 


Pe un nor de aur zboară ea cu fală; 
Un parfum de roze pasul el exală. 


Ştefan se deşteaptă, şterge faţa sa, 
Unde-o lăcrimoară dulce se scura. 


Luna argintie râde printre nori, 
Dulcea filomelă cântă între flori; 


lar la focul lunii, când mi se deşteaptă, 
Vede-a lui oştire care îl aşteaptă. 


Vede căpitanii ce îl înconjor 
În tăcerea nopţii le vorbeşte lor: 


- “Fraţilor de arme, fala românească! 
Dacă o să piară ţara părintească, 


Dacă-n cartea soartei este însemnat 
A pieri poporul cel mai lăudat, 


Cel puţin atuncea piară vitejeşte 
Remuşcând toiagul care îl loveşte, 

Ca un ager şarpe, ce rănit şi-nvins, 
Caută să muşte cel ce l-a atins! 


Astfel e românul şi-n a lui cădere 
Cine îl răneşte, după dânsul piere! 


Astfel e românul, astfel să pierim, 
Şi-n căderea noastră chiar să ne mărim!” 


Mii de glasuri strigă... Luna bucuroasă 
Dintr-un nor de aburi pare mai voioasă; 


Stelele de aur mai cu foc lucesc 
Şi-n adâncul nopţii văile mugesc: 


- “Astfel e românul, astfel să pierim, 
Şi-n căderea noastră chiar să ne mărim!” 


Cetatea Albă (Akerman) 


Ştiţi voi câte valuri se ridic pe mare 
Când o vijelie suflă cu turbare? 

Astfel sunt la număr mândrii musulmani 
Ce-apără cetatea sclavă de mulţi ani! 


Într-un fluviu d-aur, soarele luceşte 
Şi pe coifuri, arme, focu-i străluceşte. 
Ştefan stă sub cortu-i împletit cu fir, 
Cetele Moldovei lângă el deşir. 


Pasă dorobanţii cei cu coapse late, 
Cu sclipoase coifuri în argint lucrate. 
li urmez panţirii ce pe cai în spume, 
Cauşoare vânturi lunecă prin lume. 
Călăraşii ţării pe vânjoşi fugari, 
Imbrăcaţi în zale ca bătrâni stejari. 
Intre toţi curtenii pasă cu mândreţe, 
In veşminte d-aur, cu frumoase feţe. 
Apoi toporanii de securi armaţi 

Şi codrenii ageri şi de toţi stimati, 
Zişi şi pieptul ţării, căci aveau chemare 
S-apere Moldova de oştiri tătare. 


După dânşii pasă sprinteni vânători 
Renumiţi în lupte ca săgetători. 

Şi tunarii ţării toţi în negre poarte, 
Pestriţate-n roşu, crud simbol de moarte. 
Mai veneau în urmă oşti de mercenari 

Cei cu fruntea mică, ce se zic tătari. 
Unguri laţi în spete, cu mustăţi stufoase, 
Leşi cu părul galben, cu cerbice groase, 
Apoi tighinenii şi-alţi republicani 

Pasă mai de laturi cu-ai lor căpitani. 
Ei erau vasalii lui Ştefan cel Mare 

Şi veneau la luptă dup-a lui chemare. 
Cetele române râur în câmpii 

Ca râuri de ploaie după vijelii. 


Cu Ştefan sub cortu-i toţi capii s-adună 
Ca să rânduiască lupta împreună. 

Unul dintre dânşii vorba a luat: 

- “Armia turcească creşte ne-ncetat. 
Dunărea tresare, geme sub povară 

Şi cu ne-ncetare varsă oşti în ţară. 

Nu ar fi mai bine, mare domnitor, 
S-aşteptăm să vie noul ajutor?” 

Ştefan îi răspunde cu vorbire lină: 

- “Oastea noastră-i bravă, chiar de-ar fi puţină. 
Lupul singur numai, ştiţi aceasta voi, 

E d-ajuns să spargă turme mari de oi. 
Focul după fumu-i nu poţi socoti; 
Sufletul cu trupul nu poţi potrivi; 
Bărbăţia sfântă care ne măreşte 
Numărului mare locul împlineşte. 
Mulţimile-neacă numărul cel mic; 
Sufletele însă mai mult le ridic. 

Astfel vijelia fumul sparge-ndată, 

Dar mai mult aprinde flacăra-i turbată!” 
Dorobanii pleacă. Soarele din nor 

Se răsfrânge splendid pe pieptarul lor. 


Viile răsfrângeri ce-n metal se-ngână, 
Turbură, orbeşte armia păgână. 
Lăncile pe piepturi lunecă uşor 

Sau răstoarnă bravii după caii lor. 
Sabia în coifuri intră sau se frânge; 
Armele lucioase se roşesc de sânge. 


Sângele se varsă... Paloşul de fier 

Se înfige-n carne până la mâner. 

Caii calcă leşuri, se încruntă foarte, 
Oamenii se-mbată de turbata moarte. 
Turcii iau de fugă... pasă spre cetate. 
Poarta se deschide oştii sfărâmate. 
Însă fugătorii, cu cei ce-i alung, 

Cu spdele-n spate, tot-odat-ajung. 
Cum pe faţa mării după o furtună, 
Valuri lângă valuri luptă împreună. 
Astfel în cetate prin adânci strâmtori, 
Mestecaţi se luptă vinşi şi-nvingători. 
Strigăte de-nvingeri, de plângeri durere 
Se înalţă-n aer... Soarele repiere. 


Pe o lată piaţă, printre fum şi sânge, 
Armia lui Ştefan mai ales se strânge. 

Acolo-i saraiul. Paşa, cu puţini, 

Apără haremul necat de creştini. 

Ştefan îşi repede calul alb în spume, 
Dintr-o gură-n alta trece mândru-i nume. 
S-a luat saraiul. Sabie şi foc, 

Pradă şi urgie fulger acest loc. 


Cum prin vijelie sună felurite 

Vânturile nopţii, printre stânci trăsnite, 
Ploile muginde, tunetele-adânci, 

Râurile turburi ce cobor din stânci, 
Astfel se înalţă sunetele d-arme, 
Strigătele d-oameni, crâncenele-alarme. 


Locul de cadavre este semănat, 
Sângele torente gâlgâie turbat. 

Calul, la vederea leşurilor moarte, 
Sforăie, resaltă, se-nspăimântă foarte; 
A derăpănării umbră l-a lovit... 

Omul singur vede, pare fericit! 

În derăpănare sufletu-i se-mbată. 

În oroarea morţii gloria sa cată. 


O femeie turcă printre cete pasă... 
Merge către Ştefan; în genunchi se lasă, 
Îşi ridică vălul: ochii lăcrimaţi 

D-o durere mare par împovăraţi. 

Pe bălaia-i coamă flori apar voios 
Cum luceşte p-aur smalţul grațios. 

Şi cum crinii tineri printre raze-albesc, 
Prin buzele-i rumeni dinţii strălucesc. 
Astfel cum lumina soarelui văratic 
Aureşte faţa lacului molatic, 

Căutarea vie noată voluptos 

În azuru-i dulce, candid, languros, 
Sub albeaţa dulce după juna-i faţă, 
Râur delicate valuri de roşaţă, 

Ce dorinţi frumoase prin vis virginal, 
Ca buchet de roze prin vas de cristal. 


Ştefan cu mirare, calul său opreşte, 
Crede-un vis ferice, care-l amăgeşte. 
- “Cum în dalbe lupte tu eşti curajos, 
Doamne! după luptă fii mărinimos!” 
Ştefan se gândeşte. C-o mişcare face 
Omul de s-alină, armele de tace. 


Mânia lui Ştefan 


Ştefan al Moldovei la Vaslui soseşte. 
Cheamă pe miniştri, astfel le vorbeşte: 
- “Morți eraţi în viaţă şi v-am înviat! 

Cu a ţării cârmă cinste vi s-a dat. 

Să vă fac plăcerea fără mărginire, 

Am lipsit pe rude de a mea iubire, 

Am jertfit prieteni şi ostaşii mei 

Ce-au lucrat cu ţara la mărimea ei; 
Numai să domnească pacea p-ăst pământ 
Şi să pot a zice: pentru toţi domn sânt! 
La mărinimia care am avut 

Pentru toţi, răspundeţi, ce fel aţi făcut? 
Voi primirăţi cârma ca să o slăbiţi! 
Apăraţi coroana ca s-o umiliţi! 

Ca să cază domnul, aţi voit să piară 

Cu neatârnarea-i sfânta noastră ţară. 
Aţi cătat mărirea, cinstea să-i luaţi, 

La străini hulită s-o îngenuncheaţi!... 
Căci a ei mărire dată-n al meu nume, 
Mici şi fără merit vă făcea în lume. 
Neputând să mergeţi unde suntem noi, 
Aţi voit să cază domnul pân’ la voi. 
Dar Ştefan cel Mare încă vieţuiește!... 
O, arcaşi! Îmi spuneţi, ţara ce doreşte?” 
“Moarte!” strig-arcaşii... Sălile răsun... 
Trei miniştri mândri capul lor răpun. 


Aprodul Purice 


S-aprinsese-n luptă Hroit cel tiran. 
Când s-abate calul marelui Ştefan, 
Purice-i oferă calul său îndată. 
Domnul nu ajunge scara ridicată. 

- “Doamne! Moviliţă mă voi face eu, 
Ca să poţi să-ncaleci după gâtul meu!” 
Zise şi se pleacă. Ştefan, fără muncă, 
Prin mijlocu-acesta pe fugar s-aruncă. 
- “Purice, sărace! De voi câștiga, 

În movilă-naltă eu te voi schimba. 
Omul este mare, nu prin al său nume, 
Naştere, avere, ci prin fapte bune; 
Faptele sunt nobili, nu ţărâna sa 

Şi acum, Movilă, aidi a ne lupta! 

Căci urmaşii noştri nu ne-or semăna! 
Mulţi români chiar astăzi la străini aleargă 
Şi prin ei aşteaptă ţara ca să meargă. 
Şi cum vrei ca viaţa la ei a afla, 

Când tu nu o afli în inima ta! 

Cel străin nu face niciodată bine 

Fără să câştige drepturi peste tine. 

Nu zic c-o să piară neamul românesc; 
Dar sunt timpi în care popolii slăbesc; 
Cum sunt ani în care pomul ce rodeşte 
Nu dă nici o roadă deşi înfloreşte. 
Popolii se pleacă când mai marii lor 

În descurajare cu inima mori... 

Când sunt robi ei înşişi l-a lor slăbiciune, 
Cum vor face liber un popor în lume? 
Popolul acela este ca sfârşit, 

Este cel din urmă: e la robi robit. 

Căci întot-dauna un popor se face 

Mare ori nemernic, celor mari cum place. 
Şi să ştii, aproade, că vor trece mulţi ani 
Până să mai vie Dragoşi şi Ştefani!” 

Zice, pleacă, învinge. Hroit se umilă. 
Purice aprodul s-a făcut Movilă. 


Copilul din casă 


Trage cu săgeata scutierul mare; 
Unde-atinge face poarta de intrare. 

Un copil din casă apoi a venit, 

Turla se clădeşte unde a lovit. 

Domnul Ştefan trage; unde-atinge face, 
Biserica Putnei ce-ntre dealuri zace. 

Alt copil din casă a-ntrecut pe domn, 
A atins în dealul ce-l chemau Sion. 

Insă domnul Ştefan zice cu asprime: 

- “Un copil din casă m-a rămas pe mine! 
Umilit de dânsul, domn nu mai pot fi; 
Ori eu las domnia, sau el va muri!” 


Un bătrân îi zice: - “Domnii din vechime 
Ar fi dat lui cinste, căci a tras mai bine. 
Doamne al Moldovei, tu L-ai pizmuit, 
Domnul pân’ la şerbu-i azi s-a coborât! 
Dacă tu dai morţii cei cu hărnicie, 

Cu acei nemernici ce-ar putea să fie? 
Vrei să fii domn mare printre cei mai tari? 
Pe supuşi-nainte fă-i să fie mari! 

Farul cât de luciu, focul lui dispare, 
Dacă nu se pune p-o nălţime mare. 

La o curte unde meritu-i gonit, 

Moartea şi căderea scara i-au suit. 

Dacă prin războaie domnul este tare, 
Numai prin dreptate va ajunge mare!” 


Ştefan se gândeşte, apoi a vorbit: 

- “O, bătrân cu minte, bine ai grăit! 

Să se ierte dară cel copil din casă 

Şi de azi să şeadă la domneasca masă! 


Mulţi vrăjmaşi au domnii, însă cel mai rău 
Este chiar mândria sufletului său.” 


DIMITRIE BOLINTINEANU 


Ctitoriile lui Ştefan cel Mare 


Ştefan cel Mare şi Sfânt, cum este numit de către Biserica Ortodoxă, n-a fost 
numai conducător de oşti, iscusit diplomat, ci şi un mare ctitor de lăcaşuri bisericeşti. 
Marele Voievod “au construit 44 de mănăstiri” după cum scria Grigore Ureche. Mai jos 
sunt prezentate doar câteva dintre ele: 


Biserica “Adormirea Maicii Domnului” de la Mănăstirea Putna 

La un an după cucerirea Cetăţii Chilia şi la îndemnul Sihastrului Daniil, Ştefan cel 
Mare a hotărât înălţarea unui “înfloritor lăcaş, menit să întreacă în strălucire pe toate 
celelalte aşezăminte româneşti ridicate până atunci pe pământul Moldovei” (Grigore 
Ureche). Lucrările au început pe 10 iulie 1466, iar sfinţirea ei s-a făcut pe 3 septembrie 
1470. Aici şi-a pregătit Ştefan cel Mare locul de veci, poruncind sculptarea plăcii din 


marmură de Carrara, de culoare alb-gălbuie. 


Biserica “Sf. Cruce” din Pătrăuți 

Ridicată în 1487, pentru mănăstirea de maici de la Pătrăuți, ca un fel de spital 
pentru ostaşii răniţi. Pe o lespede aflată deasupra uşii de la intrare se găseşte pisania: “lo 
Ştefan Voievod, domnul Ţării Moldovei, fiul lui Bogdan Voievod, am început clădirea 
acestui hram în numele Sfintei Cruci, în anul 6995 [1487], iulie 3”. 


Biserica “Sf. Mare Mucenic Gheorghe” de la Mănăstirea Voroneţ 

Ridicată, conform legendei consemnate de lon Neculce, după bătălia de la Valea 
Albă, când Voievodul s-a dus la Daniil Sihastrul. După patru luni de la începerea 
construcţiei, la 14 septembrie 1488, biserica este sfinţită. 


Biserica “Tăierea capului Sf. loan Botezătorul” din Vaslui p 
Construită în 1490, pentru a comemora strălucita victorie de la Podul Înalt, 
împotriva lui Soliman Paşa. 


Biserica “Precista” din Bacău 

A fost zidită la 1491 de către Alexandru Vodă, fiul şi coregentul lui Ştefan cel Mare 
care îşi stabilise reşedinţa la Bacău. Biserica, din cărămidă aparentă, este tipică pentru 
seria ctitoriilor domneşti din această epocă. 


Biserica “Sf. Procopie” din Milişăuţi 

A fost zidită de Ştefan cel Mare în 1487, lăcaşul fiind închinat sfântului care se 
credea că i-a ajutat pe moldoveni să dobândească victoria de la Râmnic. Este 
asemănătoare cu Biserica din Pătrăuți, ridicată în acelaşi an. 


Biserica “Pogorârea Sfântului Duh” - Dobrovăț 
inlocuind o aşezare monastică în stil boieresc, mănăstirea a fost rectitorită de 
Ştefan cel Mare între anii 1503-1504. 


Biserica “Sf. Nicolae Domnesc” din laşi 

Construită între 1491-1492 şi refăcută la sfârşitul secolului al XIX-lea, este cel mai 
vechi edificiu religios din laşi, care s-a păstrat până astăzi. Fiind situată în imediata 
vecinătate a vechii Curți Domnești şi pentru faptul că aici au fost unşi în domnie cu Sfântul 
şi Marele Mir, aproape toţi domnii Moldovei, de la Despot-Vodă până la Alexandru loan 
Cuza, bisericii i s-a spus “Sfântul Nicolae Domnesc”. 

Biserica “Sf. Gheorghe” din Hârlău 

înălţată în anul 1492, ca paraclis al Curţii Domnești din Hârlău. A fost ridicată din 
piatră, fiind decorată cu brâie de cărămidă făţuită, firide şi ocniţe. Din 1906, în urma 
restaurării, frescele exterioare (pictate în 1503, în timpul lui Petru Rareş) deteriorate cu 
timpul, au fost înlăturate. 


Biserica “Sf. Nicolae” din Popăuţi-Botoşani 

Ridicată în 1496, biserica în stil trilobat, cu turla pe naos şi acoperiş fragmentat, 
prelucrează, îmbogăţindu-le, formele de plan şi elementele structurate şi plastice ale 
bisericuţei “Sf. Treime” din Siret (jud. Suceava). Între lungimea şi înălţimea bisericii se 
păstrează o proporţie constantă, potrivit căreia silueta edificiului se înscrie într-un pătrat. 


Biserica “Sf. Nicolae” din Dorohoi 

O altă ctitorie a lui Ştefan cel Mare, înălţată în 1495. Deşi restaurat de mai multe 
ori în perioada 1896-1921, lăcaşul şi-a păstrat totuşi forma iniţială. Are un plan triconic 
cu turlă pe pronaos, specific stilului moldovenesc al vemii. Biserica are una din cele mai 
bogate şi frumoase decoraţii exterioare, realizată din cărămidă smălțuită. 


Biserica “Sf. Arhangheli Mihail şi Gavriil” din Războieni 
Inălţată în 1496, în memoria oștenilor săi căzuţi în bătălia de pe Pârâul Alb cu 
armata condusă de sultanul Mohamed al II-lea. 


Biserica Înălţării - Mănăstirea Neamţ 

Mănăstirea Neamţ şi-a dobândit adevăratul chip, ce dăinuie până în zilele noastre, 
în timpul strălucitului voievod Ştefan cel Mare şi Sfânt. În 14 noiembrie 1497 a fost sfinţit 
lăcaşul de închinăciune cu hramul Înălţării Domnului, ctitorie voievodală care 
împresionează şi astăzi prin măreţia şi arhitectura sa. 


Biserica “Sf. Apostoli Petru şi Pavel” din Huşi y 

Situată în municipiul Huşi, a fost ridicată în perioada 1494-1495. In 1599 a fost 
refăcută de leremia Movilă, în 1711 incendiată de turci şi reparată din noi între 1711- 
1715 de Nicolae Mavrocordat. În anii 1910-1911 i s-a adăugat pridvorul, iar în 1940- 
1945 au fost executate picturile murale interioare. 


Biserica “Sf. Ilie” din Suceava 

Înălţarea acestei biserici cu hramul Sf. Ilie Tesviteanul a durat cinci luni şi 14 zile (1 
mai - 15 octombrie 1488). Elementul care îi dă valoare de unicat este redarea completă în 
imagini a vieţii şi minunilor Sf. Prooroc Ilie, în pronaosul bisericii. 


Biserica “Sf. loan” din Piatra Neamţ 

Parte componentă a complexului feudal cunoscut sub numele de Curtea 
Domnească, Biserica “Sf. loan” a fost zidită în anii 1497-1498. Din punct de vedere 
arhitectonic, împreună cu zidirile din Borzeşti şi Războieni, biserica din Piatra Neamţ 
inaugurează un stil nou, rafinat, denumit drept “stil moldovenesc”. 


Biserica “Naşterea Maicii Domnului” a Mănăstirii Tazlău 

Aşezarea monahicească de la poalele Măgurii Tazlăului s-a făcut cunoscută mai 
ales după ctitorirea de către Ştefan cel Mare şi Sfânt, în 1496-1497, a bisericii cu hramul 
“Naşterea Maicii Domnului”, apreciate de specialişti drept una dintre cele mai 
monumentale zidiri ridicate cu osârdia marelui voievod. 

Mănăstirea Bistriţa - Turnul clopotniţă 

In 1498, Ştefan ridica după victoria de la Codrii Cosminului asupra regelui polon 
loan Albert, o clopotniţă monumentală, cu paraclis. Clopotnița este compusă din trei 
nivele, paraclisul ocupând primul etaj. 


Biserica “Înălţarea Sfintei Cruci” din satul Volovăţ 

Cea mai veche biserică de lemn din ţinutul Sucevei, ridicată de Dragoş Vodă în 
1346 şi mutată de Ştefan cel Mare în 1468 la Putna. În anul 1500 Ştefan a construit în 
Volovăţ o altă biserică, din piatră. 


Biserica “Tăierea capului Sf, loan Botezătorul” din Reuseni 

Este ctitoria din 1503 a lui Ştefan cel Mare şi terminată de fiul său Bogdan al IIl- 
lea. Biserica a fost ridicată pe locul unde a fost decapitat Bogdan, nefericitul tată al lui 
Ştefan cel Mare. 


Biserica “Adormirea Maicii Domnului” din Borzeşti 


Construită în 1493-1494, pe locul străvechii sihăstrii din codrii seculari de pe 
valea Trotuşului, în ţinutul devenit legendar al copilăriei lui Ştefan. 

